Abetnewa ini hawkri aygete kuwis,
ig Kiyavwiye Jesus awna ta gitkis gikannuhnivwi.
Giwn:
— Uyay manuke ta pahabakaytak mahakwa.
Igkisme kaytwa giwn:
— Uyay.
Igkis ekkewviyes gitkis madikte hiyeg aygnenevwi.
Ayteke igkis iwevgi payak gikakkis amadga umuh mmanawa igme kuwis ayge gumadga.
Hawata akiw nawenyevwi hiyeg gihmunkis ayge gikak.
Igkis ku aynte pakwa amadga mahakwa,
pahaye adahan mayg kannikew gimkanitkis,
ka aynsima paraw katapte amadgat gihmunkis.
Gihmunkis me buwisemet.
Heneme ig Kiyavwiye Jesus aburik umuh,
ig himeke ayge abet itiwevwit.
Igkis gikannuhnivwi hiyapni hene,
igkis atere wadiswig.
Igkis awna git:
— Kiyavwiye,
uya amnih usuh.
Mmah pis ka aminama wowhu?
Wixwiy me biyukapmet.
Igme wadise,
ig himehe mayg,
ig awna ta arit paraw.
Giwn:
— Asa misakwa.
Tinwohaw.
Aynewa mayg tinwohew.
Paraw mavawanew.
Nikwe ig kaytwa giwnkis:
— Awaykemni avisatruvye!
Mmahki yis ba yavisatrun?
Mmahki yis ka kamaxwa givitit Uhokri?
Igkis gikannuhnivwi hiyapni hene,
igkis wakaymnibdi gidahan.
Igkis kinetihwa pawtak.
Igkis awna:
— Pariyeneki ner hiyeg?
He mayg akak paraw iha giwn.